medieval-data/medieval-letters huggingface dataset:
CLXVI.  Archiepiscopis et episcopis mandat ut monasterio S. Dionysii a servis ejusdem praestari debita servitia cogant   (Laterani, Dec. 11.) [DOUBLET,  Hist. de Saint Denys,  p. 505.]
Author: Adrianus IV

ADRIANUS episcopus, servus servorum Dei, venerabilibus fratribus universis archiepiscopis et episcopis ad quos litterae istae pervenerint, salutem et apostolicam benedictionem.

Inter caetera quae nos de universalis Ecclesiae cura sollicitant, illud plurimum nos conturbat, si monasteria quae religione et rerum opulentia florere noscuntur, in utroque vel in eorum altero detrimenta sustineant. Pervenit autem ad apostolatus nostri notitiam monasterium Sancti Dionysii, quod nobile est et satis famosum in regno Francorum, plura in servis suis et magna dispendia sustinere. Latitant enim angulis terrarum, ut dicitur, et servitia eidem monasterio debita impendere omnino recusant. Unde ne per malitiam et fraudem servorum idem monasterium suo jure ulterius defraudetur, fraternitati vestrae per apostolica scripta mandamus, quatenus si aliqui fuerint in parochiis vestris reperti, qui jam dicto monasterio servitutis vinculo teneantur astricti, pro vestri officii debito attentius elaboretis, ut abbati et fratribus ejusdem monasterii penitus sint subjecti, et eis debita in domo Sancti Dionysii servitia, et omnem reverentiam studeant exhibere, alioquin vinculo excommunicationis eos innodare non differatis. Datum Laterani, III Idus Decembris.
CLXVII.  Godefrido Lingonensi et Alano Antissiodorensi episcopis mandat sub excommunicationis poena Milonem de Nugerio hortentur ut monachis Regniacensibus cuprum in eorum terra inventum restituat.   (Laterani, Dec. 13.) [Vide LEBEUF,  Mémoires d' Auxerre,  II, Pr., page 267.] CLXVIII.  Hugoni Francorum regis cancellario mandat ut abbati Compendiensi gratiam regis reconciliet.   (Laterani, Dec. 21.) [MANSI,  Concil.,  XXI, 806.]
Author: Adrianus IV

ADRIANUS episcopus, servus servorum Dei, dilecto filio HUGONI, cancellario illustris regis Francorum, salutem et apostolicam benedictionem.

De tua devotione atque industria plenam fiduciam obtinentes, ad exsequenda quae majori affectu cupimus operis exsecutione compleri, tuam prudentiam confidentius excitamus. Sicut tua novit discretio, Compendiense monasterium, in quo de novo religio est instituta, multis turbinum procellis concutitur, et pravorum incursionibus molestatur. Et adeo quod, sicut nobis suggeritur, dilectus filius noster . . . abbas ejusdem loci, propter quasdam falsas suggestiones a charissimi filii nostri Ludovici regis Francorum credatur gratia declinasse. Ac per hoc industriae tuae praesentium significatione mandamus, quatenus in gratiam supradicti filii nostri eumdem abbatem pro posse tuo restituas, et gratum ei, et commissae sibi ecclesiae studeas consilium et utile ministrare. Datum Laterani, XII Kal. Jan.
CLXIX.  Commonitorium papae ad abbatem et conventum S. Vedasti.   (Laterani, Dec. 23.) [MARTEN.,  Ampl. Collect.,  I, 848.]
Author: Adrianus IV

ADRIANUS episcopus, servus servorum Dei, MARTINO abbati S. Vedasti et universo conventui, salutem et apostolicam benedictionem.

Vos qui Aegyptum reliquistis, et sicco pede mare Rubrum jam videmini pertransisse, ad anteriora debetis oculos mentis vestrae semper erigere, et ad terram promissionis tanto attentius anhelare, quanto plures in Aegypto positos conspicitis cum Pharaone submergi, et Aegyptiorum deliciis citius quam aestiment defraudari. Defraudantur enim desiderio suo, qui super ollas carnium in Aegypto remanere desiderant, quoniam in puncto ad inferna descendunt, licet bonis videantur temporalibus et carnis voluptatibus abundare; transivi quidem et ecce non erat, quia licet firma videatur stultus radice consistere, percepta tamen maledictionis sententia, statim arescit, et a gloria penitus elongatur. Porro vos, dilecti in Domino filii, qui voluntates etiam proprias pro Domino reliquistis, ad Aegyptiorum opera mentes vestras nullatenus convertatis, nec affectetis redire in Aegyptum animo, ubi Pharaoni deservitur in luto et latere, qui corporis habitu ab ipso videmini separati: vestium siquidem qualitas videtur innuere, et opera quae facitis charitatis, quod ad coelestem patriam tenditis, et ad ipsam festinantes secundum propositam vobis regulam curritis, et bravium supernae vocationis, largiente Domino, contenditis obtinere. Verum quia in via mandatorum Dei currentibus humani generis inimicus consuevit juxta iter offendicula ponere, cavendum est vobis, filii, attentius et agendum, ut ita circumspecte et provide iter quod coepistis, peragere studeatis, quatenus ad palmam felicitatis aeternae possitis pertingere, et cum B. Benedicto in coelesti gloria coronari. Nos vero commissam vobis ecclesiam et personas vestras tanquam B. Petri speciales filios paterna charitate diligimus, et grata semper cupimus subsidia ministrare. Datum Laterani, X Kal. Januarii.
CLXX.  E. comiti de Leon et filiis ejus, vicecomiti de Lamvio, et filiis Iveni Gueni et Iveni Gualli, Hugonem archiepiscopum Dolensem commendat.   (Laterani, Dec. 27.) [MARTEN.,  Thesaur. Anecdot.,  III, 900.]
Author: Adrianus IV
Date:  [ al. Lautino]

ADRIANUS episcopus, servus servorum Dei, nobilibus viris E. comiti de Leon et filiis suis, vicecomiti de Lamvio , et filiis Iveni Gueni et Iveni Galli, salutem et apostolicam benedictionem.

Vestrae nobilitatis industria pia debet consideratione intendere, et sollicite cogitare, quomodo ecclesias Dei augmentare valeat, et gratis semper beneficiis ampliare. Inter caetera enim pietatis opera, per quae ad aeternae beatitudinis bravium pervenitur, nihil est quod magis in conspectu divinae placeat majestatis, quam si quis sacrosanctas ecclesias diligat, manuteneat, et eis sua jura illibata studeat et integra conservare. Inde est quod venerabilem fratrem nostrum H. Dolensem archiepiscopum, quem utique sicut virum discretum, idoneum et honestum, charum satis et acceptum habemus, et Ecclesiam ipsius gubernationi commissam piae sollicitudini vestrae attentius commendantes, rogamus plurimum, monemus et exhortamur in Domino, atque in peccatorum remissionem vobis injungimus, quatenus tam eum quam Ecclesiam suam sincera charitate diligatis, et in sua studeatis justitia confovere. Illam quoque honorificentiam et devotionem, quam antecessores vestri Dolensi archiepiscopo impendere consueverunt, ut vos per omnia appareat patriae virtutis haeredes, praedicto fratri nostro archiepiscopo pio corde et humili voluntate studeatis exhibere. Consilium vero et auxilium ad exemplar antecessorum vestrorum eidem in necessitatibus suis subministretis, et bona Dolensis Ecclesiae, quae in terra vestra consistunt, memoratum fratrem nostrum faciatis cum integritate habere, et eum quiete et pacifice de caetero possidere. Datum Laterani, VI Kalendas Januarii.
CLXXII.  Ad Autissiodorenses S. Eusebii canonicos.--De confirmatione donationis reditus primi anni praebendarum ecclesiae cathedralis Autissiodorensis.   (Laterani, Jun. 1.) [MARTEN.  Anecd.,  I, 440.]
Author: Adrianus IV

ADRIANUS episcopus, servus servorum Dei, dilectis filiis canonicis S. Eusebii, salutem et apostolicam benedictionem.

Quoties a viris religiosis super his quae juste ac legitime possident, nostra confirmatio imploratur, animo nos decet libenti concedere, et petentium desideriis congruum suffragium impertiri, ut quanto a perturbatione aliorum securiores exstiterint, et bona sua in majori pace possederint, tanto attentius professioni suae insistere, ac divinis officiis valeant propensius incumbere. Eapropter, dilecti in Domino filii, paci et quieti vestrae benignum impertimur assensum, et beneficium praebendarum, quod venerabilis frater noster Alanus Autissiodorensis episcopus Ecclesiae vestrae concessit, et scripti sui pagina confirmavit, juxta canonicam concessionem ipsius, vobis, et per vos Ecclesiae vestrae auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei aliquo modo contraire. Si quis autem hoc attentare praesumpserit, indignationem omnipotentis Dei, et beatorum apostolorum ejus Petri et Pauli se noverit incursurum. Datum Laterani Kal. Junii.
CLXXIII.  Ad N. decanum et capitulum Suessionense.--Pro libertate et consuetudinibus Suessionensis Ecclesiae.   (Laterani, Jun. 1.) [MARTEN.,  Ampl. Collect.,  II, 646.]
Author: Adrianus IV

ADRIANUS episcopus, servus servorum Dei, dilectis filiis N. decano et toti capitulo Suessionensi, salutem et apostolicam benedictionem.

Ex injuncto nobis a Deo summi pontificatus officio, sollicitudini nostrae incumbit, ecclesiarum utilitatibus intendere, et earum libertatibus providere, ut ab injuriantium molestatione secure permaneant, et nostro sibi beneficio gaudeant fuisse provisum. Inde siquidem est, quod nos vobis et Ecclesiae vestrae cupientes, utiliter providere, consuetudines et libertates, quas in episcopatu hucusque dignoscimini habuisse, videlicet malefactores vestros sive eorum terras interdicendi et absolvendi, episcopo inconsulto, devotioni vestrae nec non et eidem ecclesiae auctoritate apostolica confirmamus, et praesentis scripti patrocinio communimus; adjicientes quod si quando ecclesia vestra pro injuria illata cessavit a divinis, reliquae ecclesiae secundum quod consuetudo vestra dignoscitur habuisse, de capituli vestri mandato cessent. Decernimus ergo ut nulli omnino hominum liceat hanc paginam nostrae confirmationis infringere, vel ei aliquatenus contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Laterani, Kal. Junii.
CLXXVI.  Domum hospitalem de Misericordia Placentinam tuendam suscipit.   (Romae, ap. S. Petrum, Jan. 21.) [CAMPI,  Hist. di Piacenza,  II, 356.]
Author: Adrianus IV

ADRIANUS episcopus, servus servorum Dei, ALBERTO rectori domus hospitalis de Misericordia, ejusque fratribus tam praesentibus quam futuris, regularem vitam professis in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Quocirca, dilecti in Domino filii, venerabilis fratris nostri Hugonis episcopi vestri precibus inclinati, vestris justis postulationibus grato concurrentes assensu, B. Aegidii ecclesiam cum hospitali, in quo divinis estis obsequiis mancipati, sub B. Petri, et nostra protectione suscipimus; et praesentis scripti privilegio communimus statuentes. Ad haec rationabiles consuetudines et libertates vobis a supradicto fratre nostro concessas, et scripti sui munimine roboratas, devotioni vestrae auctoritate apostolica confirmamus, et quemadmodum in ejusdem fratris nostri scripto continetur, ratum et inconcussum futuris temporibus statuimus permanere. Novalium quoque quae propriis manibus aut sumptibus colitis, seu de nutrimentis vestrorum animalium, nullus omnino a vobis decimas exigere praesumat. Clavicam etiam aquae, quam supradictus frater noster Hugo Placentinus episcopus vobis concessit, et scripti sui munimine roboravit, auctoritate apostolica nihilominus confirmamus. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur eorum, pro quorum gubernatione, et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica, saecularisve persona, etc. Ego Adrianus, catholicae Ecclesiae episcopus. Datum Romae apud Sanctum Petrum per manum Rolandi S. R. E. presb. card. et cancellarii, XII Kal. Februarii, indictione XI, Incarnationis Dominicae anno 1157, pontificatus vero domini Adriani papae IV, anno IV.

Notes: ( Sequuntur expressa in privilegio Anastasii IV supra
allato. ) ( Sequuntur subscriptiones cardinalium. )
CLXXVIII.  Ecclesiam S. Mariae de Gariberto Placentinam tuendam suscipit.   (Romae, ap. S. Petrum, Jan. 23.) [CAMPI,  Hist. di Piacenza,  II, 356.]
Author: Adrianus IV

ADRIANUS episcopus, servus servorum Dei, dilectis filiis HONESTO priori Sanctae Mariae de Gariberto, ejusque fratribus tam praesentibus quam futuris canonice substituendis, in perpetuum.

Quoties illud a nobis petitur, quod rationi et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, venerabilis fratris nostri Hugonis Placentini episcopi precibus inclinati, vestris justis postulationibus clementer annuimus, et praefatam ecclesiam, quae ad jus et proprietatem praefati episcopi pertinet, sub B. Petri et nostra protectione suscipimus, et praesentis scripti privilegio communimus; statuentes ut, quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda nominibus: Totam terram, quam habetis in Rizolo et in Uzano, et quod habetis in Trabatiano, in Carpeneto, in Cerbole, in Vezano, in Aquensi, in Clolano, et in Octavello; Clausum, quod habetis prope civitatem in Faygliria; clausum prope molendinum vicecomitis, et aliud clausum ultra Fosostam, quod est prope Gignolam. Quidquid habetis in Vivacario, in Sancto Paulo, in Casali remissi, in Mamiliano, et domos omnes, quas habetis circa ecclesiam, aut in ipsa civitate. Decernimus ergo ut nulli omnino hominum liceat praefatam Ecclesiam temere perturbare, etc. Ego Adrianus, catholicae Ecclesiae episcopus. Ego Hymarus, Tusculanus episcopus. Ego Gregorius, Sabinensis episcopus. Ego Hubaldus, presb. card. tit. S. Praxedis. Ego Julius, presb. card. tit. S. Marcelli. Ego Bernardus, presb. card. tit. S. Clementis. Ego Octavianus, presb. card. tit. S. Ceciliae. Ego Astaldus, presb. card. tit. S. Priscae. Ego Joannes, presb. card. SS. Joannis et Pauli tit. Pamachii. Ego Henricus, presb. card. tit. SS. Nerei et Achillei. Ego Ildeprandus, presb. card. basilicae XII Apostolorum. Ego Guido, diac. card. S. Mariae in Porticu Ego Hyacinthus, diac. card. S. Mariae in Cosmedin. Ego Joannes, diacon. cardin. SS. Sergii et Bachi. Ego Albertus, diac. card. S. Adriani. Datum Romae apud S. Petrum per manum Rolandi S. R. E. presb. card. et cancel., X Kal. Februarii, indictione VI, Incarnationis Dominicae anno 1157, pontificatus vero D. Adriani papae IV anno IV.
CLXXIX.  Praeposito et universo clero Ecclesiae Placentinae praecipit ut ad disciplinam canonicam reverbantur, Hugonique episcopo obediant.   (Romae, ap. S. Petrum, Jan. 25.) [  Ibid.,  p. 356.]
Author: Adrianus IV

ADRIANUS episcopus, servus servorum Dei, dilectis filiis praeposito et universo clero Placentinae Ecclesiae, salutem et apostolicam benedictionem.

Vita, conversatione ac moribus clerici a laicis debent differre, ut ordo clericorum eniteat, et majori dignitate probetur clarescere, cum illa studuerint agere, quae conveniunt officio clericali. Odor namque conversationis honestae, ac bonae opinionis, a clericis debet ad laicos pervenire, et ab illis praecipue, qui canonici nuncupantur, et ad providendum pluribus in majoribus et dignioribus ecclesiis sunt ad serviendum Domino congregati. Unde sollicite vobis agendum est, filii, et cogitandum attentius, ut vos et commissam vobis Ecclesiam ad illum antiquum statum atque laudabilem reducatis, a quo dignoscitur excidisse; ne forte videamini honestatem negligere, et terrena potius compendia, quam coelestia cogitare. Sicut enim multorum relatione accepimus, Placentinae status Ecclesiae quondam famosus, et Deo atque hominibus placitus exstitit, et adeo quod inter alias ecclesias Italici regni praefulgebat copia honestatis. Ecclesiae siquidem ipsius canonici juxta consuetudinem honestam atque laudabilem insimul in uno refectorio comedebant, et in uno dormitorio somnum capiebant tempore opportuno. Vos autem, unde valde miramur, honestatis statum in minus laudabilem convertistis; et formam videmini clericalis ordinis fere penitus abjecisse. Ac per hoc ita factum est, ut quae prius honestatis abundantia videbatur esse in capite, nunc possit in parte posteriori merito numerari. Ut ergo in pristinum statum conversationis honestae possitis, auctore Domino, reformari, per praesentia vobis scripta praecipiendo mandamus, quatenus omnes de uno cellario insimul in uno refectorio comedatis, et in communi dormitorio dormientes, in capitulo conveniatis quotidie, ut de commissae vobis Ecclesiae negotiis tam spiritualibus quam temporalibus valeatis communiter pertractare. Verum, quoniam haec et alia, quae ad honestatem pertinent, juxta . . . . . charissimi fratris nostri Hugonis episcopi vestri debetis peragere, et operis exsecutione complere: nihilominus vobis praecipimus quatenus eidem fratri nostro, tanquam Patri vestro et animarum vestrarum pastori, studeatis humiliter obedire, et ordines ab Ecclesia requisitos, qui fuerint digni, recipere, et pannos rotundos deferentes in ecclesia constitutis horis Domino secundum canonicorum consuetudinem deservire, atque domum vestram cum ejusdem fratris nostri episcopi vestri favore, et auxilio ita, largiente Domino, ordinare, ut non tantum nomine, sed re tenus possitis canonici nuncupari. Alioquin scire vos volumus quod nos sententiam, quam idem frater noster in aliquem vestrum propter hoc promulgaverit, nos, auctore Deo, ratam habebimus, et ipsam faciemus inviolabiliter observari. Dat. Romae apud Sanctum Petrum, VIII Kal. Februarii.

Notes: (quod sine gravi animi
moerore non dicimus)
CLXXXV.  Ecclesiae S. Sansonis Aurelianensis protectionem suscipit bonaque confirmat.   (Laterani, Maii 10.) [SAUSSEY,  Annal. Eccl. Aurel.,  446.]
Author: Adrianus IV

ADRIANUS episcopus, servus servorum Dei, dilectis filiis priori S. Sansonis Aurelianensis, ejusque fratribus, tam praesentibus quam futuris, regularem vitam ducentibus in perpetuum.

Piae voluntatis postulatio effectu debet prosequente compleri, ut et devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus: imprimis siquidem statuentes ut ordo canonicus, qui, secundum Dei timorem et beati Augustini Regulam et institutionem, ecclesiae S. Mariae de Monte Sion in eodem loco noscitur institutus, perpetuis ibidem temporibus inviolabiliter conservetur. Praeterea quascunque possessiones, quaecunque bona, eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. Concedimus autem et apostolica auctoritate statuimus, ut liceat vobis in ecclesia vestra coemeterium consecrare, et in eo tam fratres, quam conversos vestros et totam familiam vestram absque contradictione aliqua sepelire. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione aut sustentatione concessa sunt, usibus omnimodis profutura, salva in omnibus apostolicae sedis auctoritate, et dioecesani episcopi canonica justitia; salva etiam institutione de praebendis saecularium clericorum, quae a praedecessore nostro sanctae recordationis Eugenio papa facta esse dignoscitur. Si qua igitur, etc. Cunctis, etc. Ego Adrianus catholicae Ecclesiae episcopus, etc. Datum Laterani, per manum Rolandi sanctae Romanae Ecclesiae presbyteri, cardinalis et cancellarii, VI Idus Maii, indict. VI, anno Incarnationis Dominicae 1158, pontificatus vero domni Adriani papae IV anno IV.
CLXXXIX.  Ad Tarraconensem et Narbonensem archiepiscopos.--Sub protectione sedis apostolicae suscipit Raymundum comitem Barcinonensem, ditionesque ejus.   (Sutrii, Jun 23.) [MANSI,  Concil.,  XXII, 828.]
Author: Adrianus IV
Date:  [BERENGARIO]

ADRIANUS episcopus, servus servorum Dei, venerabilibus fratribus Tarraconensi archiepiscopo et Narbonensi archiepiscopo apostolicae sedis legato eorumque suffraganeis, salutem et apostolicam benedictionem.

Dilectum filium Raymundum illustrem Barcinonensem comitem a multis retro temporibus devotum plurimum ac fidelem sacrosanctae Romanae Ecclesiae exstitisse, atque ad ejus obsequium sollicitum semper exhibuisse se ac paratum, nos ipsi multis rerum experimentis agnovimus, et ad discretionis vestrae notitiam credimus absque dubio pervenisse. Unde et nos in proposito et voluntate habemus eum tanquam devotissimum et specialem filium nostrum sincera charitate diligere et ipsum ab iniquorum impugnationibus propensius defensantes in omni sua justitia sollicite intendimus confovere. Venerabiles autem fratres nostri Pampilonensis et Caesaraugustanus episcopi nobis ex parte sua proponere studuerunt quod, treuga et pax inter eum et Lupum Valentiae regem discissa sit et penitus violata. Sane cum ipse comes, sicut instanter asserit, ad edomandas barbaras gentes et efferas nationes, rabiem videlicet Saracenorum, quorum pestis est perniciosissima Christianis, modis omnibus, auctore Domino, reprimere intendat et viriliter impugnare, quidam tamen Christianae professionis, qui eidem comiti adversantur, tum inimicitia, tum etiam pecuniae cupiditate seducti, simul cum Saracenis, sicut accepimus, eum intendunt offendere, atque inclytum ejus animum a tam laudabili proposito retardare. Quod utique tanto magis nobis grave est ac molestum quanto et personam ejus sinceriori affectione diligimus, et factum tam impium atque a religione Christianae fidei alienum perniciosum adimplentes et posteris prodire cognoscimus in exemplum. Ut igitur qui hoc attentare praesumpserit, rem sacrilegam et profanam se doleat incoepisse, fraternitati vestrae per apostolica scripta praecipiendo mandamus quatenus omnes Christianos qui praefatum comitem, cujus personam et totam terram sub B. Petri et nostra protectione suscepimus, ut ab iniquorum incursibus pro nostri officii debito defendamus, a suo proposito praesumpserint impedire, et vel cum Saracenis, vel etiam sine eis, ipsum vel terram ejus, dum in hoc proposito fuerit, tentaverint molestare, auctoritate nostra non differatis censura ecclesiastica coercere et omnes terras eorum usque ad condignam satisfactionem interdicti sententiae supponatis. Data Sutrii IX Kal Julii.
CXCII.  Ecclesiae S. Mariae Aquisgranensis protectionem suscipit possessionesque confirmat.   (Ap. Castrum Vicum varium, Sept. 22.) [QUIX,  Cod. diplom. Aquensis,  I, 31.] CXCIII.  Adae magistro asserit magisterium scholarum Ecclesiae Meldensis, a bonae memoriae M[anasse] episcopo concessum.   (Laterani, Oct. 30.) [DUPLESSIS,  Hist. de Meaux,  II, 47.]
Author: Adrianus IV
Date:  [anasse]

ADRIANUS episcopus, servus servorum Dei, dilecto filio ADAE magistro scholarum Meldensis Ecclesiae, salutem et apostolicam benedictionem.. . . . . Magisterium scholarum Meldensis Ecclesiae a bonae memoriae M quondam Meldensi, episcopo rationabili dispositione tibi concessum, auctoritate apostolica tibi confirmamus. . . . . Statuentes ut juxta consuetudinem quam hactenus Ecclesia ipsa obtinuit, nemini sine licentia et permissione tua liceat in civitate Meldensi scholas regere, etc. . . . .

Datum Laterani, III Kal. Novembris.